# 5. pielikums – Piemērs apskatāmajām tēmām revīzijas komitejas individuālajā tikšanās reizē ar revidentu

Lielākā daļa revīzijas komiteju izvēlas laiku pa laikam organizēt individuālas tikšanās ar sabiedrības revidentu, sabiedrības vadībai klāt neesot. Individuālās tikšanās ļauj revidentam sniegt atklātus komentārus revīzijas komitejai par veiktās revīzijas (pārbaudes) rezultātiem, revidenta identificētajiem iekšējās kontroles sistēmas trūkumiem, vai citiem revidenta novērojumiem. Parasti šīs tikšanās norisinās revīzijas komitejas sēdes beigās.

Individuālajās tikšanās reizēs būtu jākoncentrējas uz papildus revidenta konstatējumiem, kas netika apriesti komitejas sēdes laikā. Individuālās tikšanās ļauj revīzijas komitejai izskatīt šos konstatējumus godīgā un atklātā formā. Turklāt, noteiktos jautājumos revīzijas komitejai var būt plašāka informācija nekā revidentam.

Kopumā, individuālajām tikšanās reizēm ir būtiska loma revīzijas komitejas un revidenta sadarbības veidošanā. Pārsvarā tiek apspriesti šādi temati:

* Attieksme – vadības attieksme pret gada pārskatu sagatavošanas procesu, iekšējām kontrolēm un revidentu;
* Resursi – cilvēku un citu resursu pietiekamība finanšu vadības jomā un iekšējās revīzijas funkcijā;
* Attiecības – revidenta, sabiedrības vadības un iekšējās revīzijas funkcijas savstarpējo attiecību vide;
* Citi jautājumi.

Zemāk apkopoti iespējamie tikšanās reizē apspriežamie jautājumi. Šis nav pilnīgs saraksts, taču tas rosina domāt par jautājumiem, kurus šajās tikšanās reizēs varētu izskatīt. Katrā individuālajā tikšanās reizē būtu jāapskata pāris jautājumi, kas katrā tikšanās reizē atšķirties.

Attieksme

* Kāds ir jūsu vērtējums attiecībā uz vispārējo sabiedrībā valdošo kultūru un sabiedrības vadības attieksmi un uzstādījumiem?
* Kāds ir jūsu vērtējums attiecībā uz sabiedrības vadības ētiku, vērtībām un godprātību?
* Vai vadība atbalstīja revīzijas rezultātā identificētās korekcijas?
* Kādi jūsuprāt ir iemesli tam, ka sabiedrības vadība neveica revīzijas rezultātā identificētās korekcijas?
* Vai sabiedrības vadība plāno labot revīzijas rezultātā identificētās korekcijas nākotnē?
* Kāds ir jūsu vērtējums attiecībā uz sabiedrības gada pārskatu un citām vajadzībām sagatavoto pārskatu kvalitāti?
* Kā sabiedrības vadības attieksme ir salīdzināma ar citu sabiedrību attieksmi pret gada pārskatu sagatavošanu?
* Vai pastāv pazīmes, kas norāda uz pārlieku lielu spiedienu sasniegt finanšu mērķus?
* Kāds ir jūsu vērtējums attiecībā uz sabiedrības vadības attieksmi pret:
* Informācijas atklāšanas kontrolēm un procedūrām; un
* Iekšējās kontroles sistēmām un procedūrām?

Resursi

* Vai grāmatvedības un iekšējās revīzijas funkcijām ir pietiekoši cilvēku resursi?
* Vai viņiem ir pietiekami plašas zināšanas un pieredze attiecībā uz sabiedrības darījumiem?
* Vai šie cilvēki ir kompetenti savā amatā? Vai pastāv kādas šaubas?
* Vai vadība ir adekvāti reaģējusi uz jūsu ieteikumiem?
* Vai ir citas jomas, uz kurām iekšējās revīzijas funkcijai vajadzētu koncentrēties?
* Ja sabiedrībai nav izveidota iekšējās revīzijas funkcija, kāds ir jūsu vērtējums attiecībā uz nepieciešamību šo funkciju ieviest?

Attiecības

* Kā jūs vērtējat komunikāciju ar sabiedrības vadību, darbiniekiem, iekšējās revīzijas funkciju revīzijas laikā, vai jūs saņēmāt pamatotas un godīgas atbildes uz visiem jūsu jautājumiem?
* Vai kāda informācija jums netika atklāta vai netika atklāta pietiekamā apjomā?
* Vai sabiedrības vadība bija pretimnākošā, atvērta un atklāta diskusijā ar jums?
* Kādas bija jūsu attiecības ar sabiedrības valdes priekšsēdētāju, iekšējo kontrolieri, iekšējās revīzijas funkcijas darbiniekiem un grāmatvedības darbiniekiem?
* Kā jūs vērtējat grāmatvežu un iekšējās revīzijas funkcijas darbinieku sniegtās konsultācijas?

Citi jautājumi

* Vai jūs saņēmāt nepieciešamo informāciju savlaicīgi?
* Vai jums pietika laika izpildīt visas revīzijas procedūras?
* Vai revīzijas atlīdzības apmērs ir pietiekošs un pamatots?
* Uz kādiem revidenta apskatāmajiem jautājumiem tika patērēts visvairāk laika?
* Kādi ir sarežģītākie jautājumi, kurus neizdevās izrunāt revīzijas komitejas sēdēs?
* Kuri bija vislaikietilpīgākie jautājumi, kas tika apspriesti ar sabiedrības vadību?